7240 महाराष्ट्र में उथल-पुथल के एक दिन बाद लालू ने प्रधानमंत्री मोदी पर साधा निशाना
राजद अध्यक्ष लालू प्रसाद ने सोमवार को आरोप लगाया कि महाराष्ट्र में अजित पवार के नेतृत्व वाला राष्ट्रवादी कांग्रेस पार्टी (राकांपा) का धड़ा उस समय भाजपा नीत सरकार में शामिल हुआ जब विपक्षी नेता लोकतंत्र पर हमले से लड़ने के लिए एकजुट हैं।
लालू प्रसाद ने प्रधानमंत्री नरेन्द्र मोदी पर तीखा प्रहार करते हुए उन पर महाराष्ट्र में ‘‘डकैती’’ करने का आरोप लगाया।
राजद प्रमुख बिहार के मुख्यमंत्री नीतीश कुमार के जीवन पर लिखी गई एक पुस्तक के विमोचन के मौके पर बोल रहे थे।
उन्होंने कहा, ‘‘यह समारोह ऐसे समय में हो रहा है जब नीतीश, मैं और विभिन्न नेता प्रधानमंत्री नरेन्द्र मोदी के नेतृत्व वाली सरकार द्वारा लोकतंत्र पर हमलों का मुकाबला करने के लिए एक साथ आए हैं।’’
राजद प्रमुख ने शरद पवार का नाम लिये बगैर कहा, ‘‘मोदी पूरे देश में डकैती डाल रहे हैं, जैसा कि आपने महाराष्ट्र में देखा है, जहां से देश के सबसे वरिष्ठ नेता विपक्षी दलों की बैठक में शामिल होने आए थे।’’
लालू प्रसाद ने उम्मीद जताई कि इस उथल-पुथल का राकांपा के संस्थापक अध्यक्ष शरद पवार की स्थिति पर कोई असर नहीं पड़ेगा। शरद पवार प्रफुल्ल पटेल जैसे करीबी सहयोगियों के भी भतीजे के नेतृत्व वाले विद्रोही खेमे में शामिल होने से परेशान नजर आ रहे हैं।
केंद्र में मनमोहन सिंह के नेतृत्व वाली सरकार में राकांपा प्रमुख के कैबिनेट सहयोगी रहे लालू प्रसाद ने कहा, ‘‘शरद पवार एक राष्ट्रीय नेता हैं। नरेन्द्र मोदी ने उनकी साख में सेंध लगाने की कोशिश की है। लेकिन वह बेदाग बाहर आएंगे।’’
कार्यक्रम के दौरान अपने संबोधन में प्रसाद ने आरोप लगाया कि ‘‘संविधान पर हमला’’ हो रहा है और प्रधानमंत्री नरेन्द्र मोदी देशभर में डकैती कर रहे हैं। उन्होंने बिहार में सत्ताधारी महागठबंधन में शामिल दलों को भी आगे इसी तरह परेशान किए जाने की अटकलों का भी मजाक उड़ाया।
प्रसाद ने नीतीश कुमार द्वारा आयोजित 23 जून की बैठक का जिक्र किया जिसमें पवार, पटेल और राकांपा प्रमुख की बेटी सुप्रिया सुले सहित नीतीश कुमार भी शामिल हुए थे।
राजद प्रमुख ने कहा, ‘‘आपने देखा है कि महाराष्ट्र में क्या हुआ, जहां से देश के सबसे वरिष्ठ नेता हमारी विपक्षी एकता पहल को अपना समर्थन देने आए थे।’’
उन्होंने आरोप लगाया, ‘‘विधायकों की खरीद-फरोख्त की जा रही है। ऐसी सोच रखने वालों को याद रखना चाहिए कि यह बिहार है। यहां हम जानते हैं कि उड़ती चिड़िया को हल्दी कैसे लगाई जाती है।’’
प्रसाद ने अडाणी समूह के खिलाफ आरोपों का जिक्र करते हुए मोदी के भ्रष्टाचार विरोधी बयानों पर भी सवाल उठाया और पूछा, ‘‘इस शासन से अधिक भ्रष्ट कौन हो सकता है।’’
लालू प्रसाद ने सांप्रदायिक तनाव पर चिंता जताते हुए कहा कि यह राम और रहीम के अनुयायियों को एक-दूसरे के खिलाफ खड़ा करने का कुत्सित प्रयास है।
उन्होंने भाजपा पर अपना प्रहार जारी रखते हुए आरोप लगाया कि आरक्षण को खत्म करने की साजिश रची जा रही है।
उन्होंने कहा, ‘‘मैं अपने कुछ वरिष्ठ नेताओं के दौड़ में होने के बावजूद कर्पूरी ठाकुर जी की मृत्यु के बाद बिहार विधानसभा में विपक्ष का नेता बन गया। मैं इसके लिए काफी हद तक नीतीश कुमार का आभारी हूं। हमारा करियर लगभग एक ही समय पर आगे बढ़ा। मैं बिहार का मुख्यमंत्री बना और वह केंद्रीय मंत्री बने। हमने मिलकर मंडल आयोग को लागू करने और अल्पसंख्यकों की सुरक्षा के लिए लड़ाई लड़ी।’’
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva